**TÁJÉKOZTATÁS**

**Vadkár bejelentés**

1. **Általános információk**

**Vonatkozó jogszabályok**

* A vad védelméről, a vadgazdálkodásról, valamint a vadászatról szóló 1996. évi LV. törvény
* 79/2004. (V. 4.) FVM rendelet a vad védelméről, a vadgazdálkodásról, valamint a vadászatról szóló 1996. évi LV. törvény végrehajtásának szabályairól
* 2004. évi CXL. törvény (Ket.) 58. § szakértő

1. **Vadkár bejelentési eljárás a közigazgatásban**

Az eljárás a károsult bejelentésére indul.

Kötelező megtéríteni a gímszarvas, a dámszarvas, az őz, a vaddisznó, valamint a muflon által a mezőgazdaságban és az erdőgazdálkodásban, továbbá az őz, a mezei nyúl és a fácán által a szőlőben, a gyümölcsösben, a szántóföldön, az erdősítésben, valamint a csemetekertben okozott kár **öt százalékot meghaladó részét** (vadkár).

A vadkár megtérítésére az köteles, aki a kárt okozó vad vadászatára jogosult, és akinek vadászterületén a károkozás bekövetkezett, illetőleg akinek vadászterületéről a vad kiváltott.

Mezőgazdasági vadkárt a vadkárbecslési szabályok szerint a következő időszakokban lehet bejelenteni, igényelni:

1. őszi gabona: október 1. - augusztus 15.;

2. tavaszi gabona: április 1. - augusztus 1.;

3. kukorica: április 15. - november 30.;

4. burgonya: április 15. - október 15.;

5. napraforgó, szója: április 15. - szeptember 30.;

6. borsó: március 1. - augusztus 30.;

7. szőlő, gyümölcsös: egész évben

Vadkár, vadászati kár, valamint vadban okozott kár megtérítését **a kár bekövetkezésétől** - folyamatos kártétel esetén az utolsó kártételtől - **számított** **harminc napon belül lehet igényelni**. A határidő elmulasztása esetén igazolásnak van helye. A vadkár megállapítását meghatározott képesítéssel rendelkező kárszakértő végezheti. A szakértőt a jegyző nyolc napon belül rendeli ki.

A kárbecslés időpontjáról és helyéről - az azon való részvétel céljából - a jegyző az érdekelteket értesíti. A kárbecslést akkor is le kell folytatni, ha a kár bejelentése az előírt határidő után történt. Ha késedelmes bejelentés miatt a vadkár vagy mértékének megállapítása bizonytalanná válik, ezt a bejelentő terhére kell figyelembe venni.

A jegyző a szakértői vadkárbecslési jegyzőkönyvben foglaltak alapján egyezség létrehozását kísérli meg a felek között a kár megtérítésére vonatkozóan. Ha a felek között kötött egyezség megfelel a jogszabályokban foglalt feltételeknek, a jegyző az egyezséget határozatba foglalja és jóváhagyja. Ha a felek között nem jött létre egyezség vagy az nem hagyható jóvá, a jegyző az eljárást megszünteti. **A károsult az eljárást megszüntető végzés jogerőre emelkedésétől számított harminc napon belül kérheti a bíróságtól kárának megtérítését.** A határidő elmulasztása jogvesztéssel jár!

**III. A vadkár bejelentése**

A bejelentés benyújtható a **http://kh.bazakerettye.hu** honlapon „dokumentumok” cím alatt található nyomtatvány kitöltésével vagy saját szerkesztésű beadvány formájában.

A kérelem az illetékekről szóló 1990. évi XCIII. törvény 29. § (1) bekezdése szerint **illetékköteles**, melynek mértéke **3000,- Ft.**  **Az eljárás csak az illeték lerovását követően indítható meg!**

**Az ügyintézés helye:**

Bázakerettyei Közös Önkormányzati Hivatal, 8887 Bázakerettye, Fő út 4.

**Dr. Resch Karolina**

jegyző